Skeda ta' ħlasijiet li għandha l-gazzetta KullĦadd u li fiha xogħlijiet mogħtija bejn Jannar 2013 u April li għadda turi li ħu Chris Said, Peter Paul Said, ħa 139 biċċa xogħol f'mument fejn il-Kunsill Lokal tan-Nadur kien immexxi minn żewġ aħwa oħra ta' Chris Said: Charles Said u Edward Said. Fl-aħħar ġimgħat, rapport tal-Bord tal-Governanza nnota nuqqasijiet kbar fil-mod kif kien jaħdem Charles Said. F'tagħrif esklussiv li għandha l-gazzetta KullĦadd, jirriżulta kif minbarra dan inġibdet l-attenzjoni li tista' ssir investigazzjoni ħafna aktar fil-fond dwar il-mod li bih l-eks-Sindku tan-Nadur Charles Said kien iqassam xogħol lil ħutu. Charles Said huwa ħu Chris Said li fl-istess żmien kien resposnabbli mill-kunsilli lokali, u l-lum huwa shadow minister qrib Simon Busuttil. Jirriżulta li jeżistu volumi ta' dokumentazzjoni dwar l-użu ħażin ta' fondi pubbliċi u, fi mkejjen diversi, saret referenza għal tender li ngħata lil Peter Paul Said, wieħed minn ħut Chris Said. Dan it-tender huwa meqjus bħala eżempju mill-aqwa ta' tmexxija ħażina. Permezz ta' dan it-tender partikolari, Peter Paul Said tħallas total ta' €42,113, li minnhom €22,194 biss kienu għall-kiri ta' apparat; jiġifieri għall-iskop li għalih ħareġ it-tender. Minbarra li kien qed itella' ċertu sigħat ta' xogħol mhux spjegabbli, tħallas ukoll ta' affarijiet li ma jaqgħux taħt it-tender, bħall-manutenzjoni (€16,258), ix-xogħol tal-ħaddiema (€1,578) u trasport u ggaraxxjar tal-apparat (€2,082). Dan huwa każ ċar ta' nfiq mis-Sindku fuq ħuh. Bħala eżempji ta' dak li jsejjaħlu free spending, ċjoè nfiq bl-addoċċ, hemm ukoll donazzjonijiet lejn il-bini ta' monument tal-bronż fl-Italja u somma mħallsa lill-kull kunsillier sabiex dawn imorru l-Italja u jattendu għall-inawgurazzjoni ta' dan il-monument. Interessanti wkoll li ma nstabet ebda forma ta' ċertifikazzjoni minn perit fuq ċerti xogħlijiet qabel dawn ma tħallsu. Meta tkellimna mal-kunsilliera Josianne Cutajar, din qalet li ġibdet l-attenzjoni dwar dan, iżda ngħatat ir-risposta li ċ-ċertifikazzjoni tal-pagamenti kienet qed issir mis-Sindku ta' dak iż-żmien Charles Said, minn Rita Mifsud Attard (oħt il-mara ta' Chris Said) u mill-handyman. Turija ċara kif f'ċertu ċirkustanzi, Charles Said kien qiegħed jiċċertifka pagamenti ta' ħutu stess. Direct orders mhux aċċettabbli Dan kollu ngħiduh fid-dawl li, f'Jannar li għadda, il-Bord tal-Governanza Lokali rċieva talba mingħand il-Monitoring Unit fi ħdan id-Dipartiment għall-Gvern Lokali, sabiex jinvestiga numru ta' pagamenti li kienu ġew effettwati mill-Kunsill Lokali tan-Nadur bejn is-snin 2012 u 2104, li kienu jeċċedu l-ammont li jista' jingħata bħala direct order. Il-Unit sab li kien hemm total ta' 20 pagament li saru permezz ta' direct order b'total li jammonta għal €37,495. Innota li dan l-ammont huwa sostanzjali meta kien hemm imsemmi kunsill wieħed biss. Fix-xhieda tagħha waqt l-istħarriġ, Rita Mifsud Attard sostniet li, kull meta ħallset lil xi ħadd, dejjem kellha l-approvazzjoni ta' Charles Said. Aktar minn hekk, sostniet li kienet taf li bħala Segretarju Eżekuttiv kienet marbuta bir-regoli taċ-Ċivil rigward xiri, iżda r-rapport jgħid ċar li riedet taħdem mal-Kunsill, b'mod speċjai mas-Sindku, u allura ma setgħetx tmur kontra r-rieda tagħhom jew twaqqaf l-ordnijiet mogħtija direttament mill-eks-Sindku Charles Said. Mir-rapport jirriżulta ċar li, f'diversi okkażjonijiet, il-limitu f'dak li għandu x'jaqsam ma' nfiq b'direct order inqabeż mingħajr ma ġie segwit dak li titlob il-liġi, u ċjoè li jkun hemm għall-anqas tliet kwotazzjonijiet uffiċjali ffirmati jew il-ħruġ ta' offerta pubblika skont ir-Regolamenti dwar il-Kunsilli Lokali. "Kien id-dover tal-istess Kunsill li jara li din il-proċedura stabbilita fil-liġi tiġi segwita; ħaġa li m'għamilx, u fin-nuqqas ta' tali prova l-Bord jikkonkludi li hemm ksur ta' dak li tipprovdi l-liġi." Interessanti li fir-rapporti tal-awdituri, b'mod partikolari l-management letters għas-snin 2012, 2013 u 2014, ma jissemma xejn dwar dawn id-direct orders. Dan kollu jkompli jagħqad mal-indħil ta' Chris Said fl-allokazzjoni ta' fondi lill-kunsill lokali, meta kien hu s-segretarju parlamentari responsabbli mill-kunsilli. Indħil li ħareġ ċar f'investigazzjoni li ħejja l-Uffiċċju tal-Awditur Ġenerali, u li ġabru f'kelma waħdna: "unwarranted". Dan ikompli jikkonferma s-superjorità li donnu l-familja Said tipprattika fin-Nadur, liema sens bil-mod il-mod qiegħed ikun espost. Wieħed jistenna li issa Simon Busuttil, l-avukat tal-governanza ġusta, jikkundanna għemil Said li sal-lum għadu parti mix-Shadow Cabinet tiegħu.